KIRJALLINEN KYSYMYS P-1652/97 esittäjä(t): Johanna Maij-Weggen (PPE) - komissiolle (5. toukokuuta 1997)

Aihe: Riisimarkkinat

1. Mikä komission mielestä on syynä riisimarkkinoiden kriisiin ja miten komissio on tullut tähän tulokseen?

2. Onko komissio tietoinen siitä, ettei tällä hetkellä ole kyse vain Indica-riisin markkinoilla vaan myös Japonoca-riisin markkinoilla tapahtuvasta hintojen laskusta? Kuinka suuresta hintojen laskusta on kysymys ja mikä komission mielestä on ollut tähän syynä? Onko Japonica-riisiä tuotu viimeksi kuluneiden kuuden kuukauden aikana unioniin? Kuinka paljon riisiä tuotiin ja mistä se oli peräisin?

3. Kuinka paljon Indica-riisiä tuotettiin unionissa viimeksi kuluneen tuotantoajanjakson aikana ja kuinka paljon riisiä on tähän mennessä myyty ja kuinka paljon sitä on vielä varastossa? Onko komissio - Indica-riisin vähyyden unionissa huomioon ottaen - sitä mieltä, että suojatoimenpiteiden käyttöönotto on oikeutettua?

4. Kuinka paljon (Indica-)riisiä tarvittaisiin unionissa ja mistä ja millä hinnalla sitä tuodaan unionissa esiintyvän tarpeen tyydyttämiseksi?

5. Millä tavoin komissio laskee hintaeron vasta teollistumassa olevista maista tuodun ja yhteisössä tuotetun riisin välillä ja kuinka korkea oli viimeisen talousvuoden aikana yhteisössä tuotetun riisin hinta verrattaessa sitä juuri teollistuneissa maissa tuotetun riisin hintaan?

6. Voiko komissio antaa tietoja siitä, minkä verran teollistumassa olevista maista tuodun riisin määrä on kasvanut vuodesta 1995 vuoteen 1996 ja voiko komissio ilmoittaa, miten se on päätynyt antamiinsa tietoihin?

Komission jäsenen Franz Fischlerin komission puolesta antama vastaus (28. toukokuuta 1997)

1. Yhteisön riisimarkkinoiden kriisi johtuu toisaalta yhteisön tuotannon määrän noususta erityisesti Espanjan aloitettua uudelleen indica-riisin tuotanto kuivuuden koettelemien vuosien jälkeen, ja toisaalta siitä, että tuonti merentakaisista maista ja alueista on lisääntynyt.

2. Italian japonica-riisin hinnat ovat nykyään 90-95 prosenttia interventiohinnasta. Tähän tilanteeseen johtaneet syyt ovat seuraavat:

- japonica-riisin rakenteellinen ylituotanto yhteisössä

- japonica-riisin tuotanto oli markkinointivuonna 1996/1997 15 prosenttia suurempi kuin vuonna 1995/1996, mikä johtui suotuisista sääoloista sekä siitä, että Italiassa siirryttiin indica-riisistä japonica-riisin tuotantoon

- markkinointivuoden 1996/1997 alusta merentakaisista maista ja merentakaisilta alueilta on tuotu lähes15 000 tonnia japonica-riisiä.

3. Yhteisön indica-riisin tuotanto on markkinointivuonna 1996/1997 arviolta 632 045 tonnia paddy- eli raakariisiä. Italiassa on sadosta myyty 73 prosenttia, kun taas Espanjassa, joka on tämäntyyppisen riisin tärkein markkina-alue, suuri osa sadosta on vielä myymättä, ja sitä tarjotaan interventioon (komissiolla ei ole käytettävissään Espanjaa koskevia lukuja).

Suojatoimenpiteet ovat aivan perusteltuja, sillä yhteisön indica-riisin vähäisestä tuotannosta huolimatta tuonti ylittää yhteisön tarpeet, minkä vuoksi yhteisössä tuotettua riisiä on vaikea myydä. Suurin osa tuontiriisistä on merentakaisista maista ja merentakaisilta alueilta peräisin.

4. Yhteisön indica-riisin alijäämä on lähes 300 000 tonnia ilmaistuna vastaavana määränä hiottua riisiä. Tärkeimmät tuojamaat ovat merentakaiset maat ja alueet, Yhdysvallat sekä Thaimaa. Tuontihinta vaihtelee suuresti alkuperän, laadun, riisityypin sekä jalostusasteen mukaan.

5. Kun ensimmäistä suojalauseketta sovellettiin tammikuussa 1996, Alankomaiden Antilleilta peräisin olevan osittain hiotun riisin C& F -hinta oli noin 460 ecua tonnilta, kun taas Espanjassa tuotetun indica-riisin hinta oli noin 324 ecua tonnilta.

6. Merentakaisista maista ja merentakaisilta alueilta tuotiin vuonna 1995 lähes 270 000 tonnia esikuorittua riisiä, kun vastaava luku vuonna 1996 oli yli 350 000 tonnia.